**Informatīvais ziņojums**

**“Par valsts un pašvaldību vienoto klientu apkalpošanas centru izveidi**

**reģionālās nozīmes attīstības centros 2018. gadā”**

**Satura rādītājs**

[Saīsinājumi un terminu skaidrojumi 3](#_Toc256000011)

[Situācijas raksturojums 4](#_Toc256000012)

[Pašvaldību pieteikumu izvērtējumu kopsavilkums 5](#_Toc256000013)

[VPVKAC darbības modeļu izvērtējums 7](#_Toc256000014)

[Alūksnes novada VPVKAC izveidošana 7](#_Toc256000015)

[Bauskas novada VPVKAC izveidošana 8](#_Toc256000016)

[Talsu novada VPVKAC izveidošana 9](#_Toc256000017)

[Mērķa sasniegšana 10](#_Toc256000019)

[Finansējums 11](#_Toc256000021)

# Saīsinājumi un terminu skaidrojumi

|  |  |
| --- | --- |
| **Termins, saīsinājums** | **Skaidrojums** |
| LAD | Lauku atbalsta dienests |
| LDC | Lauksaimniecības datu centrs |
| MK | Ministru kabinets |
| NVA | Nodarbinātības valsts aģentūra |
| PMLP | Pilsonības un migrācijas lietu pārvalde |
| PVN | Pievienotās vērtības nodoklis |
| UR | Uzņēmumu reģistrs |
| VARAM | Vides aizsardzības un reģionālas attīstības ministrija |
| VDI | Valsts darba inspekcija |
| VID | Valsts ieņēmumu dienests |
| VPA princips | Vienas pieturas aģentūras princips – tādu darba organizācijas metožu izmantošana pakalpojumu sniegšanā, kas, pamatojoties uz labas pārvaldības principu un iestāžu savstarpējo sadarbību, ļauj saņemt pakalpojumus vienuviet klātienē vai elektroniski, arī tad, ja to sniegšanā ir iesaistītas vairākas iestādes, neatkarīgi no institūcijas un vietas. |
| VPVKAC | Valsts un pašvaldības vienotais klientu apkalpošanas centrs |
| VSAA | Valsts sociālās apdrošināšanas aģentūra |
| VVD | Valsts vides dienests |
| VZD | Valsts zemes dienests |

# Situācijas raksturojums

MK 2015. gada 10. janvārī ar rīkojumu Nr. 14 “Grozījumi Koncepcijā par publisko pakalpojumu sistēmas pilnveidi” apstiprināja grozījumus “Koncepcijā par publisko pakalpojumu sistēmas pilnveidi”[[1]](#footnote-3) (turpmāk – Koncepcija), kas paredz pašvaldību un tiešās valsts pārvaldes sniegto publisko pakalpojumu pieejamības nodrošināšanu, panākot, ka konkrēta pakalpojuma saņemšanai iedzīvotājiem un uzņēmējiem nav jāvēršas vairākās institūcijās vai pakalpojumu centros, tai skaitā, nodrošinot iespēju saņemt pakalpojumu elektroniski. VPVKAC tīkla izveide vērsta gan uz iedzīvotāju izmaksu samazinājumu, gan uz valsts pārvaldes pakalpojumu pieejamības nodrošināšanu, ieviešot VPA principu praksē.

Saskaņā ar Koncepcijas 5.3.4.1. sadaļas “VPVKAC tīkla izveides risinājumu apraksts” noteikto, reģionālās nozīmes attīstības centrā valsts iestāžu struktūrvienības izvieto kopā ar pašvaldības klientu apkalpošanas centru, organizējot vienotu klientu apkalpošanas vietu. Valsts iestāžu minimālā pakalpojumu groza sniegšanu pašvaldībai pamatā nodod tās iestādes, kuru klientu apkalpošanas struktūrvienības neatrodas konkrētajā reģionālās nozīmes centrā, un, ja tas ir lietderīgi no pakalpojumu pieejamības un nepieciešamās infrastruktūras viedokļa. Tādejādi tiek sekmēta Koncepcijas mērķa sasniegšana: nodrošināta iedzīvotāju un uzņēmēju vajadzībām un VPA principam atbilstoša valsts pārvaldes pakalpojumu klātienes sniegšana, veicināta pakalpojumu pieteikšana digitāli un sekmēta optimāla pakalpojumu pieejamība.

Saskaņā ar Koncepcijas 5.3.1. sadaļā “Mērķis, uzdevums un darbības principi” noteikto, lēmums par katra VPVKAC izveidi reģionālās nozīmes attīstības centrā tiek pieņemts, MK apstiprinot informatīvo ziņojumu par konkrētā centra izveidi un nepieciešamo finansējumu.

Valsts pārvaldes iekārtas likuma[[2]](#footnote-4) 98. panta pirmā daļa nosaka, ka valsts pārvaldes pakalpojumus pēc iespējas sniedz viena klientu apkalpošanas centra ietvaros klātienē vai elektroniski arī tad, ja to sniegšanā ir iesaistītas vairākas iestādes vai citi tiesību subjekti. Lai radītu VPVKAC darbības tiesisko regulējumu un noteiktu VPVKAC veidus, VPVKAC sniegto pakalpojumu apjomu un pakalpojumu sniegšanas kārtību, MK 2017. gada 4. jūlijā pieņēmis noteikumus Nr. 401 “Noteikumi par valsts pārvaldes vienoto klientu apkalpošanas centru veidiem, sniegto pakalpojumu apjomu un pakalpojumu sniegšanas kārtību”[[3]](#footnote-5) (turpmāk – MK noteikumi Nr. 401).

Saskaņā ar MK noteikumu Nr. 401 5. punktu, reģionālas nozīmes VPVKAC ir izvietots reģionālas nozīmes attīstības centrā, kur vienuviet:

1. pašvaldība nodrošina pašvaldības pārziņā esošu pakalpojumu sniegšanu;
2. pašvaldība nodrošina to iestāžu minimālā pakalpojumu groza pakalpojumu sniegšanu, kuras nenodrošina klientu apkalpošanas funkciju konkrētajā reģionālas nozīmes attīstības centrā;
3. vismaz trīs iestādes vismaz vienu darbdienu nedēļā sniedz visus savā pārziņā esošus pakalpojumus.

Atbilstoši likuma “Par valsts budžetu 2018. gadam”[[4]](#footnote-6) 45. pantam, kārtību, kādā VARAM budžeta programmas 30.00.00 “Attīstības nacionālie atbalsta instrumenti” ietvaros paredzētā apropriācija EUR 940 394 tiek izmantota VPVKAC tīkla izveidei, uzturēšanai un publisko pakalpojumu sistēmas pilnveidei, nosaka MK. 2018. gada 13. februārī MK pieņēmis noteikumus Nr. 79[[5]](#footnote-7) “Kārtība, kādā izmanto 2018. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei” (turpmāk – MK noteikumi Nr. 79), kas minētajiem pasākumiem 2018. gadā paredz valsts budžeta dotāciju EUR 689 785 apjomā. Līdz ar to valsts budžeta dotācija VPVKAC izveidei reģionālās nozīmes attīstības centros 2018. gadā ir pieejama EUR 240 609 apjomā.

Saskaņā ar MK noteikumu Nr. 79 2. punktu, VARAM veic pašvaldību atlasi valsts budžeta dotācijas piešķiršanai, lai ieviestu VPA principu pakalpojumu sniegšanā. Saskaņā ar MK noteikumu Nr. 79 25. punktu, VARAM, apkopojot pašvaldību pieteikumus, sagatavo un iesniedz MK informatīvo ziņojumu un protokollēmuma projektu par valsts budžeta dotācijas piešķiršanu VPVKAC izveidei, uzturēšanai un publisko pakalpojumu sistēmas pilnveidei reģionālās un nacionālās nozīmes attīstības centros.

Izvērtējot minētos aspektus, VARAM izveidota komisija[[6]](#footnote-8) (turpmāk – Komisija) pašvaldību pieteikumu apkopojumu iestrādāja informatīvajā ziņojumā un protokollēmuma projektā.

# Pašvaldību pieteikumu izvērtējumu kopsavilkums

VARAM 2018. gada 21. februārī saņēma Alūksnes novada, Bauskas novada, Cēsu novada un Talsu novada pieteikumus valsts budžeta dotācijas saņemšanai VPVKAC izveidei un uzturēšanai reģionālās nozīmes attīstības centru pašvaldībās 2018. gadā. Līdz ar to Komisija vērtēja Alūksnes novada, Bauskas novada, Cēsu novada un Talsu novada pašvaldību pieteikumus. Informatīvā ziņojuma saskaņošanas gaitā tika nolemts, ka Cēsu novada VPVKAC izveidošanai tiks virzīts atsevišķs informatīvais ziņojums, līdz ar to šajā ziņojumā Cēsu novada pašvaldības pieteikums netiek skatīts.

1. tabulā attēlota pieteikumu izvērtēšana atbilstoši izvērtēšanas kritērijiem. Secināms, ka visi pieteikumi iesniegti atbilstoši prasībām.

1. tabula

Pieteikumu izvērtējums atbilstoši iesniegšanas kritērijiem

| Novads / kritēriji | Alūksnes novads | Bauskas novads | Talsu novads |
| --- | --- | --- | --- |
| 1. kritērijs: pašvaldība ir iesniegusi pieteikumu VARAM noteiktajā termiņā – līdz 2018. gada 21. februārim | atbilst | atbilst | atbilst |
| 2. kritērijs: pašvaldība ir iesniegusi pieteikumu VARAM noteiktajā kārtībā, kas ir parakstīts oriģināls vai elektroniski parakstīts ar drošu elektronisko parakstu un satur laika zīmogu, attiecīgi, atbilstoši spēkā esošajām tiesību normām | atbilst | atbilst | atbilst |
| 3. kritērijs: pašvaldība kopā ar pieteikumu ir iesniegusi pašvaldības domes lēmumu par VPVKAC izveidi pašvaldībā | atbilst | atbilst | atbilst |
| 4. kritērijs: pašvaldība kopā ar pieteikumu ir iesniegusi pašvaldības īpašumā vai ilgtermiņa nomā esoša infrastruktūras objekta telpu plānu VPVKAC izveidei | atbilst | atbilst | atbilst |
| 5. kritērijs: pašvaldība pieteikumā ir iesniegusi VPVKAC izveides vai pielāgošanas un uzturēšanas izmaksu aprēķinu | atbilst | atbilst | atbilst |
| 6. kritērijs: pašvaldība pieteikumā ir apliecinājusi pašvaldības gatavību ieguldīt līdzfinansējumu | atbilst | atbilst | atbilst |
| 7. kritērijs: pašvaldības prognozētais reģionālās nozīmes VPVKAC izvietoto iestāžu klientu apkalpošanas struktūrvienību skaits | 5 | 4 | 5 |

Atkarībā no iedzīvotāju skaita pašvaldībā, VPVKAC izveidi pieteikušo pašvaldību sadalījums attēlots 2. tabulā.

2. tabula

Iedzīvotāju skaits[[7]](#footnote-9)

| Nr. | Novads | Iedzīvotāju skaits |
| --- | --- | --- |
| 1. | Alūksnes novads | 14 896 |
| 2. | Bauskas novads | 23 387 |
| 3. | Talsu novads | 28 425 |

Komisija izvērtēja pašvaldību pieteikumā norādīto prognozi par valsts tiešās pārvaldes iestāžu struktūrvienību (vai klientu apkalpošanas speciālistu darbavietu) izvietošanu reģionālās nozīmes VPVKAC, kuras VPVKAC telpās sniegs valsts pārvaldes pakalpojumus (skat. 3. tabulu).

3. tabula

Pašvaldības pieteikumā norādītā informācija par valsts tiešās pārvaldes iestāžu klientu apkalpošanas struktūrvienībām, kuras plāno darbību reģionālās nozīmes VPVKAC

| Nr. | Novads | VPVKAC **izvietojamo** iestāžu struktūrvienības | | VPVKAC ēkā **esošās** valsts tiešās pārvaldes iestāžu struktūrvienības | |
| --- | --- | --- | --- | --- | --- |
|  | Alūksnes novads | 5 | Plāno izvietot VDI, LAD, PMLP, VID, VZD | 4 | Strādā LAD, PMLP, VID, VZD |
|  | Bauskas novads | 4 | Plāno izvietot LAD, VID, VSAA, VZD | 2 | Strādā VSAA, VZD |
|  | Talsu novads | 4 | Plāno izvietot VVD, VID, VSAA, VZD | 3 | Strādā VID, VSAA, VZD |

Līdz ar to, izvērtējot vairākus kritērijus, secināms, ka atbalstāma ir reģionālās nozīmes VPVKAC izveide Alūksnes novadā, Bauskas novadā un Talsu novadā.

# VPVKAC darbības modeļu izvērtējums

## **Alūksnes novada VPVKAC izveidošana**

Alūksnes novada VPVKAC plānots Dārza ielā 11, Alūksnes pilsētā, Alūksnes novada pašvaldības ēkā, kur izvietotas arī Alūksnes novada pašvaldības struktūrvienības. VPVKAC veido kā Alūksnes novada pašvaldības struktūrvienību. VPVKAC atvērs 2018. gada 1. decembrī.

Atbilstoši Alūksnes novada pieteikuma dokumentācijā norādītajai informācijai, Alūksnes novada VPVKAC telpās:

1. LAD turpina nodrošināt klientu apkalpošanu vienu darbdienu nedēļā. 2013. gada 1. novembrī noslēgts telpu nomas līgums Nr. AND/1-45.3/13/149, Nr. LAD211113/L175;
2. PMLP turpina nodrošināt klientu apkalpošanu piecas darbdienas nedēļā. 2015. gada 3 septembrī noslēgts telpu nomas līgums Nr. AND/1-45.1/15/310, Nr. 84/2015;
3. VID turpina nodrošināt klientu apkalpošanu trīs darbdienas nedēļā. 2017. gada 4. aprīlī noslēgts telpu nomas līgums Nr. ANP/1-45.1/17/140;
4. VZD turpina nodrošināt klientu apkalpošanu vienu darbdienu nedēļā atbilstoši 2016. gada 4. janvārī noslēgtajam telpu nomas līgumam Nr. AND/1-45.1/16/18, Nr. 6-09/2.

NVA un VSAA turpinās darbu struktūrvienībās, kuras izvietotas ārpus plānotajām Alūksnes novada VPVKAC telpām.

Alūksnes novada VPVKAC nodrošina MK noteikumu Nr. 401 prasību izpildi, tai skaitā, 20. punkta prasību izpildi.

Alūksnes novada plānotā VPVKAC telpu kopējā platība ir 271,90 m2. Pašvaldība nodrošina VPVKAC izveidi, tai skaitā, rindu vadības sistēmas darbību pašvaldības un VPVKAC izvietoto iestāžu klientu apkalpošanai, un VPVKAC pašvaldības darbinieku, iestāžu darbinieku un klientu telpu iekārtojumu. Iestāde, atbilstoši izmantotās darbavietas platībai un procentuāli piemērotās koplietošanas telpu platībai, sedz telpu nomas un apsaimniekošanas maksu.

Alūksnes novada pašvaldība veica aprēķinu par komunālajiem maksājumiem (ūdens, kanalizācija, apkure, elektrība) Dārza ielā 11, Alūksnes novada plānotajā VPVKAC ēkā par periodu no 2017. gada janvāra līdz 2017. gada decembrim ieskaitot. Aprēķins parādīja, ka vidēji mēnesī gada griezumā apsaimniekošanas maksa par nomātās platības 1 m2 ir EUR 1,37 (bez PVN). Nomas maksa par 1 m2 – EUR 2,18 (bez PVN). Ēkā ir nodrošināta vides pieejamība personām ar funkcionāliem traucējumiem.

VPVKAC izveides un darbības nodrošināšanas plānotie izdevumi atspoguļoti 4. tabulā.

4. tabula

Alūksnes novada pieprasītā valsts budžeta dotācija VPVKAC izveidei

|  |  |  |  |  |  |  |  |
| --- | --- | --- | --- | --- | --- | --- | --- |
| **Valsts budžeta dotācija, EUR** | | | | **Pašvaldības līdzfinansējums, EUR** | | | |
| Izveide | Uzturēšana | Atlīdzība | Kopā | Izveide | Uzturēšana | Atlīdzība | Kopā |
| 49 663,22 | 105 | 700 | 50 468,22 | 60 699,50 | 520 | 0 | 61 219,50 |

**Secinājumi.** Alūksnes novada pašvaldības pieteikums:

1. atbilst Komisijas izvirzītajiem kritērijiem;
2. atbilst Koncepcijā aprakstītajam un MK noteikumu Nr. 401 5. punktā noteiktajam VPVKAC darbības modelim reģionālās nozīmes attīstības centrā – “zem viena jumta” pakalpojumus sniegs četras no septiņām Koncepcijā ietvertajām iestādēm: LAD, PMLP, VID, VZD.

## **Bauskas novada VPVKAC izveidošana**

Bauskas novada VPVKAC plānots Uzvaras ielā 1, Bauskas pilsētā, Bauskas novada pašvaldības ēkā, kur izvietotas arī Bauskas novada domes struktūrvienības. VPVKAC atvērs 2018. gada 3. septembrī.

Atbilstoši Bauskas novada norādītajai informācijai, Bauskas novada pašvaldība darbam novada VPVKAC piesaistīs vairākas iestādes:

1. LAD nodrošinās klientu apkalpošanu vienu darbdienu nedēļā;
2. VID nodrošinās klientu apkalpošanu trīs darbdienas nedēļā;
3. VZD turpina nodrošināt klientu apkalpošanu piecas darbdienas nedēļā;
4. VSAA turpina nodrošināt klientu apkalpošanu piecas darbdienas nedēļā.

NVA, PMLP, UR turpinās darbu struktūrvienībās, kuras izvietotas ārpus plānotajām Bauskas novada VPVKAC telpām.

Bauskas novada VPVKAC nodrošina MK noteikumu Nr. 401 prasību izpildi, tai skaitā, 20. punkta prasību izpildi.

Bauskas novada plānotā VPVKAC telpu kopējā platība ir 204,55 m2. Pašvaldība nodrošina VPVKAC izveidi, tai skaitā, rindu vadības sistēmas darbību pašvaldības un VPVKAC izvietoto iestāžu klientu apkalpošanai, un VPVKAC pašvaldības darbinieku, iestāžu darbinieku un klientu telpu iekārtojumu. Iestāde, atbilstoši izmantotās darbavietas platībai un procentuāli piemērotās koplietošanas telpu platībai, sedz telpu nomas un apsaimniekošanas maksu.

Bauskas novada pašvaldība veica aprēķinu par komunālajiem maksājumiem (ūdens, kanalizācija, apkure, elektrība) Uzvaras ielā 1, Bauskas novada plānotajā VPVKAC ēkā, par periodu no 2017. gada janvāra līdz 2017. gada decembrim, ieskaitot. Aprēķins parādīja, ka vidēji mēnesī gada griezumā apsaimniekošanas maksa par nomātās platības 1 m2 ir EUR 1,52 (bez PVN). Nomas maksa par 1 m2 – EUR 3,32 (bez PVN). Ēkā ir nodrošināta vides pieejamība personām ar funkcionāliem traucējumiem.

VPVKAC izveides un darbības nodrošināšanas plānotie izdevumi atspoguļoti 5. tabulā atbilstoši pieteikumā norādītajam.

5. tabula

Bauskas novada pieprasītā valsts budžeta dotācija VPVKAC izveidei

|  |  |  |  |  |  |  |  |
| --- | --- | --- | --- | --- | --- | --- | --- |
| **Valsts budžeta dotācija, EUR** | | | | **Pašvaldības līdzfinansējums, EUR** | | | |
| Izveide | Uzturēšana | Atlīdzība | Kopā | Izveide | Uzturēšana | Atlīdzība | Kopā |
| 50 000 | 600 | 4 000 | 54 600 | 47 004,64 | 2 480 | 6 448 | 55 932,64 |

**Secinājumi.** Bauskas novada pašvaldības pieteikums:

1. atbilst Komisijas izvirzītajiem kritērijiem;
2. atbilst Koncepcijā aprakstītajam un MK noteikumu Nr. 401 5. punktā noteiktajam VPVKAC darbības modelim reģionālās nozīmes attīstības centrā – “zem viena jumta” pakalpojumus sniegs četras no septiņām Koncepcijā ietvertajām iestādēm: LAD, VID, VSAA, VZD.

## **Talsu novada VPVKAC izveidošana**

Talsu novada VPVKAC plānots Kareivju ielā 7, k-2, Talsu pilsētā, Talsu novada pašvaldības ēkā, kurā izvietotas arī Talsu novada pašvaldības struktūrvienības. Talsu novada VPVKAC atvēršana plānota 2018. gada 3. decembrī.

Atbilstoši Talsu novada pieteikuma dokumentācijā norādītajai informācijai, Talsu novada VPVKAC telpās:

1. VID turpina nodrošināt klientu apkalpošanu trīs darbdienas nedēļā;
2. VSAA turpina nodrošināt klientu apkalpošanu piecas darbdienas nedēļā;
3. VVD nodrošinās klientu apkalpošanu vienu reizi nedēļā;
4. VZD turpina nodrošināt klientu apkalpošanu piecas darbdienas nedēļā.

NVA un PMLP turpinās darbu struktūrvienībās, kuras izvietotas ārpus plānotajām Talsu novada VPVKAC telpām.

Talsu novada VPVKAC nodrošina MK noteikumu Nr. 401 prasību izpildi, tai skaitā, 20. punkta prasību izpildi.

Talsu novada plānotā VPVKAC telpu kopējā platība ir 412,40 m2. Pašvaldība nodrošina VPVKAC izveidi, tai skaitā, rindu vadības sistēmas darbību pašvaldības un VPVKAC izvietoto iestāžu klientu apkalpošanai, un VPVKAC pašvaldības darbinieku, iestāžu darbinieku un klientu telpu iekārtojumu. Iestādes, atbilstoši izmantotās darbavietas platībai un procentuāli piemērotās koplietošanas telpu platībai, sedz komunālo pakalpojumu un apsaimniekošanas maksu.

Talsu novada pašvaldība ir veikusi aprēķinu par komunālajiem maksājumiem (ūdens, kanalizācija, apkure, elektrība) Kareivju ielā 7, Talsu novada plānotajā VPVKAC ēkā, par periodu no 2017. gada janvāra līdz 2017. gada decembrim, ieskaitot. Aprēķins parādīja, ka vidēji mēnesī gada griezumā komunālo pakalpojumu maksa par 1 m2 ir EUR 1,27 (bez PVN). Apsaimniekošanas maksa par 1 m2 mēnesī – EUR 2,85 (bez PVN). Ēkā ir nodrošināta vides pieejamība personām ar funkcionāliem traucējumiem.

VPVKAC izveides un darbības nodrošināšanas plānotie izdevumi atspoguļoti 7. tabulā atbilstoši pieteikumā norādītajam.

7. tabula

Talsu novada pieprasītā valsts budžeta dotācija VPVKAC izveidei

|  |  |  |  |  |  |  |  |
| --- | --- | --- | --- | --- | --- | --- | --- |
| **Valsts budžeta dotācija, EUR** | | | | **Pašvaldības līdzfinansējums, EUR** | | | |
| Izveide | Uzturēšana | Atlīdzība | Kopā | Izveide | Uzturēšana | Atlīdzība | Kopā |
| 50 000 | 150 | 1000 | 51 150 | 30 000 | 1 079 | 1 690 | 32 769 |

**Secinājumi.** Talsu novada pašvaldības pieteikums:

1. atbilst Komisijas izvirzītajiem kritērijiem VPVKAC izveidei un darbības nodrošināšanai;
2. atbilst Koncepcijā aprakstītajam un MK noteikumu Nr. 401 5. punktā noteiktajam VPVKAC darbības modelim reģionālās nozīmes attīstības centrā – “zem viena jumta” pakalpojumus sniegs trīs no septiņām Koncepcijā ietvertajām iestādēm: VID, VSAA, VZD un VVD, kuras pakalpojumi neietilpst minēto noteikumu 1. pielikumā.

# 

# Mērķa sasniegšana

Alūksnes novadā, Bauskas novadā un Talsu novadāVPVKAC darbība tiks organizēta atbilstoši Koncepcijas mērķim un MK noteikumu Nr. 401 prasībām, lai gan sākotnēji nenodrošinās visu septiņu Koncepcijā ietverto iestāžu darbību vienuviet, tomēr kopumā spēs nodrošināt ērtu valsts un pašvaldību pakalpojumu saņemšanu vienkopus. VPVKAC strādās pašvaldību klientu apkalpošanas speciālisti, kuru kompetencē sniegt informāciju par visu Koncepcijā iekļauto valsts tiešās pārvaldes iestāžu sniegtajiem pakalpojumiem, organizēt pieteikumu pieņemšanu un nodrošināt atbalstu e-pakalpojuma lietošanā. Šāds risinājums reģionu nozīmes attīstības centros spēs uzlabot pakalpojumu pieejamību, veicinot valsts pārvaldes efektivitāti, institucionālo sadarbību un nodrošinot informācijas un komunikāciju tehnoloģijas iespēju visaptverošu un koordinētu pielietošanu valsts pārvaldes pakalpojumu sniegšanā.

Situācija, kad uz VPVKAC pārceļas iestāžu filiāļu klientu apkalpošanas speciālisti, nevis visa filiāle, ir vērtējama pozitīvi, jo tiek veicināta VPA principa ieviešana arī elektroniskajā vidē, kas iedzīvotājiem ļaus mazināt administratīvos šķēršļus, optimizēs iestāžu darbu saziņas jomā, nodrošinot iestādēm, iedzīvotājiem un uzņēmējiem pakalpojumu un informācijas apmaiņu elektroniskā formā.

Darbs pie iestāžu pārvietošanas uz VPVKAC tiks turpināts laika gaitā un, lai mērķtiecīgi virzītos uz VPVKAC darbības pilnību, VARAM minētās pašvaldības līdz ar centra darbības uzsākšanu aicina izskatīt iespēju reģionālās nozīmes VPVKAC vienkopus izvietot ne tikai visu Koncepcijā ietverto, bet arī citu pašvaldības teritorijā esošo iestāžu klientu apkalpošanas vienības. Kā vienu no iespējām, lai nākotnē veicinātu to iestāžu pārvietošanos, kuras sākotnēji nav pievienojušās, VARAM rosina pašvaldībai sekot līdzi iestādes spēkā esošajiem nomas līgumiem un īsi pirms līguma darbības termiņa beigām, piedāvāt slēgt jaunu telpu nomas līgumu par darbinieku izvietošanu VPVKAC. Sākotnēji Alūksnes, Bauskas un Talsu novadu VPVKAC darbības uzsākšana būs labs sākums, lai virzītos uz Koncepcijas risinājumu, organizējot vairāku valsts iestāžu pakalpojumu sniegšanu reģionālās nozīmes VPVKAC “zem viena jumta”. Piemērota infrastruktūra, kas ir priekšnosacījums iestāžu ērtam un efektīvam darbam, būs nodrošināta, lai 2019. gada laikā veiktu atkārtotas pārrunas ar iestādēm, kas nebūs pievienojušās VPVKAC. Papildus izvērtējot atsevišķu iestāžu pakalpojumus un ekonomisko ieguvumu, nākotnē VPVKAC ir jāpaplašina, pakāpeniski iesaistot arī citas institūcijas.

Šobrīd, ja klienta pieprasītais pakalpojums neietilpst valsts minimālajā pakalpojumu grozā, VPVKAC pašvaldības darbinieks konsultēs klientu par pakalpojuma pieprasīšanai nepieciešamajām darbībām. Savukārt, ja pakalpojumu, kas ietverts MK noteikumu Nr. 401 1. pielikumā, pašvaldībā sniedz pati iestāde, kas nepievienojas VPVKAC, pašvaldības speciālists sniedz šīs iestādes pakalpojumus un konsultācijas tajās dienās, kad iestāde pati neveic klientu apkalpošanu, tādejādi neveicot funkciju dublēšanu. Valsts pārvaldes iestāde, kuras pakalpojumi tiek iekļauti reģionālās nozīmes VPVKAC, neturpina klientu apkalpošanas struktūras uzturēšanu tajā pašā administratīvajā teritorijā, kurā atrodas reģionālās nozīmes VPVKAC.

Lai nodrošinātu augstu VPVKAC klientu apkalpošanas kvalitāti, VPVKAC personālam tiks organizētas mācības par valsts pārvaldes pakalpojumu sistēmu, valsts un pašvaldību vienotā portāla [www.latvija.lv](http://www.latvija.lv) struktūru, klientu apkalpošanas noteikumiem un nepieciešamo rīcību dažādās situācijās, problemātiska klienta apkalpošanas īpatnībām un rīcību sūdzību gadījumos. Tiks nodrošinātas pirmreizējās, ikgadējās mācības, kā arī konsultācijas neskaidrību jautājumu risināšanā.

# 

# Finansējums

Lai saņemtu valsts budžeta dotāciju VPVKAC izveidei un uzturēšanai, pašvaldības pieteikumos norādījušas izmaksu pozīcijas (skat. 8. tabulu).

8. tabula

Izmaksu pozīciju kopskats valsts budžeta dotācijas izlietojumam VPVKAC izveidei

| **Nr.**  **p.k.** | **Reģionālās nozīmes attīstības centrs** | **Pieprasītais valsts budžeta dotācijas apjoms, EUR** | | | |
| --- | --- | --- | --- | --- | --- |
| **Izveidei** | **Uzturēšanai** | **Atlīdzībai** | **Kopā** |
| 1. | Alūksnes novads | 49 663,22 | 105 | 700 | 50 468,22 |
| 2. | Bauskas novads | 50 000 | 600 | 4 000 | 54 600 |
| 3. | Talsu novads | 50 000 | 150 | 1000 | 51 150 |
| **Kopā** | | **149 663,22** | **855,00** | **5 700,00** | **156 218,22** |

Kopējais VPVKAC izveidei pieprasītās valsts budžeta dotācijas apjoms ir EUR 156 218,22**.** Pieejamais valsts budžeta dotācijas apjoms ir EUR 240 609.

Ņemot vērā, ka visi iesniegtie pašvaldību pieteikumi atbilst Komisijas izvirzītajiem kritērijiem un daļēji atbilst Koncepcijā un MK noteikumos Nr. 401 apstiprinātajam VPVKAC darbības modelim reģionālās nozīmes attīstības centrā, Komisija rosina piešķirt valsts budžeta dotāciju Alūksnes novadam, Bauskas novadam un Talsu novadam VPVKAC izveidei un darbības nodrošināšanai reģionālās nozīmes attīstības centrā 2018. gadā 9. tabulā norādītajā apjomā.

9. tabula

Piešķiramās valsts budžeta dotācijas apjoms VPVKAC izveidei un darbības nodrošināšanai reģionālās nozīmes attīstības centros 2018. gadā

|  |  |  |  |  |  |  |
| --- | --- | --- | --- | --- | --- | --- |
| Nr.  p.k. | **Reģionālās nozīmes attīstības centrs** | Atvēršanas datums | Piešķirtais valsts budžeta dotācijas apjoms, EUR | | | |
| **Izveidei** | Uzturēšana | Atlīdzība | **Kopā** |
| 1. | Alūksnes novads | 03.12.2018. | 49 663,22 | 105 | 700 | **50 468,22** |
| 2. | Bauskas novads | 03.09.2018. | 50 000 | 600 | 4 000 | **54 600** |
| 3. | Talsu novads | 03.12.2018. | 50 000 | 150 | 1 000 | **51 150** |
| Kopā | | ------ | 149 663,22 | 855.00 | 7 500 | 156 218,22 |

Piešķiramās valsts budžeta dotācijas apjoma aprēķinā ņemts vērā:

1. MK 2018. gada 13. februāra noteikumu Nr. 79 “Kārtība, kādā izmanto 2018. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei” 18. punkta prasības un pašvaldības pieteikumā norādītā VPVKAC izveidei nepieciešamā summa;
2. VPVKAC klientu apkalpošanas speciālistu atlīdzības summas aprēķinā ņemts vērā MK 2018. gada 13. februāra noteikumu Nr. 79 21. punktā noteiktais apmērs un pašvaldības pieteikumā norādītais plānotais VPVKAC atvēršanas datums;
3. VPVKAC uzturēšanas summas aprēķinā ņemts vērā MK 2018. gada 13. februāra noteikumu Nr. 79 23. punktā noteiktais apmērs un pašvaldības pieteikumā norādītais plānotais VPVKAC atvēršanas datums.

**Kopumā atbalstāma VPVKAC izveide Alūksnes novadā, Bauskas novadā un Talsu novadā, šim mērķim piešķirot valsts budžeta dotāciju EUR 156 218.22.**

Ņemot vērā valsts budžeta pieejamo apjomu un triju augstākminēto reģionālās nozīmes VPVKAC izveidei nepieciešamā finansējuma apjomu, atlikusī valsts budžeta dotācija EUR 84 390,78 novirzāma VPVKAC izveidei, uzturēšanai un publisko pakalpojumu sistēmas pilnveidei novadu nozīmes, reģionālās nozīmes un nacionālās nozīmes attīstības centros 2018. gadā, t.sk., izsludinot iespēju pieteikt VPVKAC izveidi novadu nozīmes, reģionālās nozīmes un nacionālās nozīmes attīstības centros 2018. gadā un veikt VPVKAC informācijas sistēmas pilnveidi.

Vides aizsardzības un

reģionālās attīstības ministrs Kaspars Gerhards

Vīza: valsts sekretārs Rinalds Muciņš

13.06.2018. 13:00

3192

Anspoka, 67026938

[maija.anspoka@varam.gov.lv](mailto:maija.anspoka@varam.gov.lv)

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. MK 10.01.2015. rīkojums Nr. 14 “Grozījumi Koncepcijā par publisko pakalpojumu sistēmas pilnveidi”, pieejams: <http://likumi.lv/doc.php?id=271511> [↑](#footnote-ref-3)
2. Valsts pārvaldes iekārtas likums, pieņemts 06.06.2002., pieejams: <https://likumi.lv/doc.php?id=63545> [↑](#footnote-ref-4)
3. MK 04.07.2017. noteikumi Nr. 401 “Noteikumi par valsts pārvaldes vienoto klientu apkalpošanas centru veidiem, sniegto pakalpojumu apjomu un pakalpojumu sniegšanas kārtību”, pieejami: <https://likumi.lv/ta/id/292260-noteikumi-par-valsts-parvaldes-vienoto-klientu-apkalposanas-centru-veidiem-sniegto-pakalpojumu-apjomu-un-pakalpojumu-sniegsanas> [↑](#footnote-ref-5)
4. Likums “Par valsts budžetu 2018. gadam”, pieņemts: 23.11.2017., pieejams: <https://likumi.lv/ta/id/295569-par-valsts-budzetu-2018-gadam> [↑](#footnote-ref-6)
5. MK 13.02.2018. noteikumi Nr. 79 “Kārtība, kādā izmanto 2018. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei”, pieejams: <https://likumi.lv/ta/id/297091-kartiba-kada-izmanto-2018-gadam-paredzeto-apropriaciju-valsts-un-pasvaldibu-vienoto-klientu-apkalposanas-centru-tikla-izveidei> [↑](#footnote-ref-7)
6. VARAM 2018. gada 8. marta rīkojums Nr. 1-2/37 “Par komisiju pašvaldību pieteikumu valsts budžeta dotācijas saņemšanai valsts un pašvaldību vienoto klientu apkalpošanas centru izveidei, uzturēšanai un publisko pakalpojumu sistēmas pilnveidei novadu, reģionālās un nacionālās nozīmes attīstības centros 2018. gadā vērtēšanai” [↑](#footnote-ref-8)
7. Centrālā statistikas pārvalde, pieejams: <http://data.csb.gov.lv/pxweb/lv/Sociala/Sociala__ikgad__iedz__>

   iedzskaits/IS0010.px/table/tableViewLayout2/?rxid=a3913ebb-0ada-4bc2-81cf-ae1ebb33bdd7 [↑](#footnote-ref-9)